
	Sap\awng, English hi khawvel pum huap \awng (international language) a ni a. A tel lo tawp chuan thu kan sawi tluanchhuak thei lo achhâ chu a ni. A theih chen chenah erawh chuan kan \awnga chiang reng na nâ nâ chu kan \awng hian sawi zel kan tum ang chu. Hmanrua an la khawm tih mai tura Material an collect tih kher a \ul lo. Chutih laiin a zawng a za chuan English thumal hi kan bàn vek thei lo tih hria ila. Entir nan, Synod chu Synod a ni mai, Higher Secondary pawh kan \awngin kan dah nghâl ngawt thei lo. School pawh sikul emaw skul emaw tih luih kher a \ul ziah lêm lo. Pawl pakhat hming ‘Mizo Writers Association’ te hi tih-Mizo duh ni àwm tak tu tute emaw hian Mizo \awng hlanga dah turin min hrilh min hrih \hin. Fiamthu deuhva ka chhanna chu, “Block Development Officer (BDO) tih hi Sawrkarin Mizo \awng hlanga a dah hunah kan Pawl hming pawh kan la tidanglam dawn nia” te ka ti mai mai \hin a, an nui liam ve mai zêl bawk. Tih-Mizo vek sèn loh thumal engemaw zât kan nei tih i hria ang u.    
	Lusei, Lushai tih a\anga Mizo tih hming kan lo hman chhoh tâk danin bul han \an ila. Tûn hma chuan, kum 1930 hma lamah kha chuan Lushai subject hi Pawl Ruk (Class VI) thleng bâk a zir theih loh. Chuvangin Mizo nula leh tlangval Shillong leh khawpui dang  danga High School kalten mahni \awng Vernacular-in zawhna an la chhâng thei lo. Kum 1930 a\angin Matric examnaa Lushai Vernacular subject kan lo neih theih nana theihtawpa bei fat fata sual hlawhtling ta chu Pu R. Buchhawna (1900-1983) kha a ni. Tin, College-a Mizo subject kan zir theih nana sual chhuaktu fakawm tak, tun thlenga min la dampui chu Pu J. Malsawma, 1927 January 18-a piang, Thanpuii Pa ti-a hriat bawk Zarkawta cheng hi a ni. Kum 1960-a Class X, kum 1961-a Matric pass chhuakten Intermediate (Arts, Science leh Commerce) class, tuna Class XI kan tih angah hian Mizo subject an zir \an thei chauh a ni. Kum 1960-a St. Edmund’s College Shillong-a Intermediate Class-a Mizo Subject zirtirtu hmasa ber chu Pu Rokunga Chawngthu BA (English Honours) kha a ni a. Chuta zirlai hmnas berte zingah Champhai tlangval pali an tel – Vanlalzuala S/o Khawkhama, TBC Liandala S/o Thangluâia, C. Chawnghnuna S/o Ch. Selchhunga leh Chawnghnuna Chhangte S/o Hranghlira te an ni. 
BA Mizo Honours hi NEHU hnuaia kan awm laiin kum 1996 ah a hmasa berte an pass chhuak a. Mahse MA Mizo zirna hawn phalsak kan ni nghal lo. A kum leh 1997-ah chuan engtin tin emaw, harsa takin MA Mizo class hawn \an phalsak kan ni ta a, MA Mizo subject hawn phalsak kan nih ni chu August 12, 1997 kha a ni a, a tûk August 13, 1997-ah MA Mizo class hmasa ber chu \an a ni. Kum 2022-ah khan kum 25 a lo tling ta a, Silver Jubilee pawh kum pui linglet tehmeuh lawm a ni a, August 12, 2023-ah khan chu Silver Jubilee Lawmna kharna chu Mizoram University Auditorium, Tanhril-ah hman a ni ta hial a ni.
	Mizo Writers Association hian kum 2008 a\ang khan Mizo subject-a ti\ha ber berte chawimawina leh tangkafai keng tel Lawmman a siam a. A hmingah Proficiency Prize vuah a ni. Mizoram Board of School Education (MBSE) hnuaia HSLC exama Mizo subject-a mark hmu sâng ber apiang hi Ch. Pasena Proficiency Prize tih a ni a. HSSLC Exam-a mark hmu sâng ber apiang hi Lalmama Proficiency Prize. Chutiang zelin, Mizoram University (MZU) hnuaia BA Mizo Honours exam-a Mark hmu sâng ber apiang hi R. Buchhawna Proficiency Prize, MA Mizo-a Mark hmu sâng ber apiang hi J. Malsawma Proficiency Prize hming vuah an ni. Hêng Proficiency Prize kum tina sem \hinah Champhai nula leh tlangvalte zingah lawmman dawng an awm thluah tawh a. Kum lo kal leh zêl turah pawh heng Mizo Proficiency Prize dawng thei hi Champhai mi leh sa la awm zui zel se a duhawm hle mai.
English leh Mizo subject danglam bîkna i’n sawi teh ang. Subject dang dangte hi chuan an subject hming ang zêl hi an zirin an inzirtir a ni mai a. History Subject-ah chuan History, Political Science-ah chuan Political Science, Chemistry Subject ah chuan Chemistry - chutiang zel chu a ni mai a. English subject-ah leh Mizo subject-a chuan chuti ang ngawt chu a ni ta tlat lo; engte nge an zira an inzirtir tâk chu le? Thil lianpui pui pahnih kan inzirtir a, chungte chu Literature leh Language  an ni.  Literature chu Essay (Prose) te, Poetry te, Novel te, Drama te, Criticism te an ni a. Language ah chuan engte nge kan zir tâk le? 
	Language inzirtirnaah hian thil pahnih pawimawh dan inang reng an awm a, chungte chu a \awnga \awng (speaking) leh a ziaha ziah (writing) te an ni. A nih leh \awng ri thei lote hian lehkha an zir thei ve lo em ni? Ni teh suh e, mitdel te, bengngawng te, \awng ri hlei thei lote pawhin zir theih leh zir thiam chu an nei thei nameuh mai. Kan \awng ri thei te, lehkha kan la ziak zaih zaih thei te hi kan vannei teh e ti rawh u maw.    
	|awng hman dik loh hi thil ho të-ah a pawi thei viau. A sipel (spelling) tih dik loh hret pawi theih dan pahnih lek han sawi ila. Zirsângzêla Hnamte hla phuah Luah loh rûn tih hla chang thumna   tlar hnihna hi “Lêngi hël Vâla chhâm ang zâl e” tih a nih laiin \um khat chu he hla chhutute hian  l leh h an lo dah inthleng palh a. “Lêngi leh Vâla chhâm ang zâl e” an han tih chuan le, a awmzia a danglam daih mai asin! “Lêngi leh Vâla chhâm ang zâl e” tih te chu Kohhran Upa tam tak chuan a riin an sawi ngam meuh lo maithei a nia!
Mihring hmingah pawh o leh a hi a pianhmang (shape) a inan deuh vang nge ni, Tual\o Kohhran pakhat dintu Zathangvunga pa hming hi “Zoram Tual\o Kohhrante Chanchin” James Dokhûma ziah chhut khatna 1975-ah khan Zoliana an lo ti pek a. A hnua ziaktu \henkhat Rev. ZT Sãngkhûma leh Vanlalchhuanga te pawhin Zoliana an ti zui ve ta zël mai a. Zathangvunga pa mita hmu phâk leh hria chuan Zaliana  a ni tih kan hre vek si a. Thu ziak chhàwn dâwn hian fimkhur a lo \ûl hle mai.  
	Mizo \awng hi kan pianpui \awng hman chhun a nih chiah loh phei chuan a lam rîk dan dik tak hi thiam a har deuh \hin. Lam rîk dik hi kan tum ngar ngar tùr a nih laiin tlêma lam pai te hi Mizo an ni lo tih ngawt tur a ni si lo.   
	Hla hril, hla thu chham dik thlap \hin hi zir ngai tak a ni. Grammar terms tlêm han sawi ila, Case chi hrang hrangte chu Subjective Case, Objective Case, Possessive Case leh Vocative case tih te an ni a. Heng zinga Vocative Case bîk hi han luhchilh ta ila. Vocative Case chu  kohna ti te pawhin kan sawi \hin. Thumal kan hman kha Subjective case leh Objective case leh Vocative Case ah a sipel (spelling) inang vek mah sela, Vocative Case-ah chuan noun thumal kan hman kha a lam dan ri sânga \anin a rawn kuãi thla leh \hin tur a ni. Kristian Hlabu-a hla \henkhat han la chhuak ila :
No. 1. Chang khatna tlar khatna
	Thianghlim, Thianghlim, Thianghlim! Engkimtithei Pathian!
No. 250 Chang khatna tlar hnihna
	Ni ropui a lo thleng dâwn ta,
	Kan nghâk Lal Immanuel;
No. 412 Thunawn tlar khatna
	Aw, min thuam la, Immanuel,
No. 363 Chang khatna tlar hnihna
	Nangma thil ropuite an sawi,
	Zion kan Pathian khawpui;
	Heng entirna kan han thlan chhuah tlêm tê-a hawrawp dum bîka kan dahte hi  lam kuai chhuk tur vek an ni.
	Mizo \awng Bible a ri-a chhiar \hin hi Mizo \awng thiamna bul pakhat a ni. Eng lehkhabu pawh, chanchinbu-a  thu inziak pawh, nãl tak leh mâm taka chhiar thiam hi a hlu. Bible chhiâr thiam tak chhiàr leh chhiâr thiam vak mang lo chhiàr ngaihthlâk chu inhahthlâk hleih tak a ni. August 31, 1997-a thi ta Princess Diana vui ni, September 6,1997-a Westminster Abbey-a khatih laia British Prime Minister Tony Blair-a’n Today’s English Version Bible I Korinth 13 thu a chhiar chhuak kha Television-ah kan lo thlirin kan lo ngaithla ve \hup mai a. Engmah thu dang a sawi lo; a Bible thu kha a rawn chhiar chhuak ringawt chu a ni. Mahse, a ngaithlatute rilru a dek zar mai a nih kha.    II Lalte 4:34b ah chuan hetiang hian kan hmu “…naupang taksa chu a lo lum ta tial tial a” tih te hi a chhiar fuh loh theih a ni àwm asin! Philippi 3:14b “…tiam chin lam chu ka pan tâlh \âlh a ni” tih te hi dik taka chhiar a \ha. |awng thiam ni tur chuan Mizo \awng chang ni lo eng \awng pawh zahawm taka chhiar thiam nih hi a pawimawh a ni. Kan tuma kan zir kan zir chuan kan pianpui \awng hi chu dik takin leh mawi takin kan lam ri thei ngei ngei ang. Kan inthlahdah erawh chuan kan \awng ti khawlotu kan ni thei vek a nia.  |an i la tlâng teh ang u.

(He thu hi Mizoram Upa Pawl Champhai District kum 25 tlin hraitreng nana tihchhuah Silver Jubilee Souvenir Bu-ah chhuah a ni)

